Document ID: 32003R0497

Uredba Komisije (ES) št. 497/2003
z dne 18. marca 2003
o spremembi Uredbe (ES) št. 94/2002 o določitvi podrobnih pravil za uporabo Uredbe Sveta (ES) št. 2826/2000 o informacijskih in promocijskih ukrepih za kmetijske proizvode na notranjem trgu
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2826/2000 z dne 19. decembra 2000 o informacijskih in promocijskih ukrepih za kmetijske proizvode na notranjem trgu [1] in zlasti člena 12 Uredbe,
ob upoštevanju naslednjega:
(1) Za zagotavljanje točnih podatkov in varovanja potrošnikov naj bi člen 2 Uredbe Komisije (ES) št. 94/2002 [2], kakor je bila nazadnje spremenjena z Uredbo (ES) št. 2097/2002 [3], predvidel, da sporočila glede hranilne vrednosti temeljijo na priznanih znanstvenih podatkih, katerih viri so dostopni.
(2) Zaradi pravne varnosti je treba določiti, da morajo biti predlagani programi skladni predvsem z vso zakonodajo Skupnosti, ki zajema zadevne proizvode in njihovo trženje.
(3) Ob upoštevanju izkušenj, pridobljenih s preiskovanjem pripravljenih programov, in razvojev v znanstvenih dognanjih, je treba za nekatere sektorje prilagoditi smernice.
(4) Oljčno olje, namizne oljke ter goveje in telečje meso so ključni sektorji, kjer se lahko zlasti s posredovanjem ustreznih podatkov potrošnikom z ukrepi informiranja in/ali promocije izboljša tržno ravnovesje.
(5) V sektorju lanu za vlakna so visoko kakovostni proizvodi soočeni s hudo konkurenco, ki jo predstavlja lan s poreklom zunaj Skupnosti ter druge vrste vlaken. Rezultati tega sektorja iz prejšnjega tržnega leta kažejo, da so imeli ukrepi informiranja o lanu za vlakna Skupnosti pozitiven učinek.
(6) Oljčno olje, namizne oljke ter goveje in telečje meso je treba zato vključiti na seznam proizvodov, ki se jih promovira, in že na tej stopnji je treba določiti splošne smernice o kampanjah za upravljanje programov, ki se izvajajo v teh sektorjih.
(7) Smernice v Prilogi k tej uredbi upoštevajo stanje na trgu in razpoložljive rezultate ocene najnovejše promocijske kampanje.
(8) Na podlagi datuma, ko so bile sprejete te smernice, je treba določiti posebne roke za posredovanje in odobritev programov, predloženih leta 2003 za oljčno olje, namizne oljke in lan za vlakna.
(9) Prilogo II, v kateri je seznam pristojnih organov držav članic, je treba posodobiti.
(10) Uredbo (ES) št. 94/2002 je zato treba ustrezno spremeniti.
(11) Ukrepi, predvideni s to uredbo, so v skladu z mnenjem, podanim na skupnem zasedanju upravljalnih odborov za promocijo kmetijskih proizvodov -
SPREJELA NASLEDNJO UREDBO:
Člen 1
Uredbo (ES) št. 94/2002 se spremeni:
- členu 2 se doda naslednji odstavek 3:
"3. Vsa sklicevanja v promocijskih in informativnih sporočilih na učinke na zdravje pri uživanju zadevnih proizvodov morajo temeljiti na splošno sprejetih znanstvenih podatkih. Taka sporočila mora sprejeti državni organ, ki je odgovoren za javno zdravje. Trgovinska zveza ali medpanožne organizacije, ki pripravijo predlog, hranijo seznam, ki je razpoložljiv vsem zadevnim državam članicam in komisiji za znanstvene študije, ter mnenja pooblaščenih znanstvenih ustanov, na katerih temeljijo taka sporočila."
- člen 5(1) se nadomesti z:
"1. Za izvrševanje ukrepov v okviru programov iz člena 6 Uredbe (ES) št. 2826/2000 prejmejo zadevne države članice, v odgovor na razpis za predloge in najpozneje do 31. januarja in 31. julija vsako leto, programe, ki so jih sestavile trgovinska in medpanožna združenja v Skupnosti, ki so reprezentativne za zadevni sektor ali sektorje.
Vendar pa zadevne države članice prejmejo programe, ki jih je treba predložiti leta 2003 za oljčno olje, namizne oljke in lan za vlakna, v odgovor na razpis za predloge najpozneje do 31. maja 2003.
Taki programi so v skladu s pravili Skupnosti, ki urejajo zadevne proizvode in njihovo trženje, in smernicami iz člena 5 Uredbe (ES) št. 2826/2000 ter zahtev, ki določajo merila za izključitev, selekcijo in priznanje, ki jih v ta namen širijo zadevne države članice.
Smernice so prvič določene v Prilogi III k tej uredbi."
- člen 7 se spremeni:
(a) odstavku 1 se doda naslednji pododstavek:
"Vendar se programi, predloženi leta 2003 za oljčno olje, namizne oljke in lan za vlakna v odgovor na razpis za predloge, uradno sporočijo Komisiji najpozneje do 30. junija 2003.";
(b) odstavku 3 se doda naslednji pododstavek:
"Vendar se Komisija o programih, predloženih leta 2003 za oljčno olje, namizne oljke in lan za vlakna v odgovor na razpis za predloge, odloči najpozneje do 15. septembra 2003."
- Priloga I se nadomesti s Prilogo I k tej uredbi.
- Priloga II se nadomesti s to Prilogo II k tej uredbi.
- Priloga III se spremeni skladno s Prilogo III k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 18. marca 2003

Labels: 17
0
3
6
15